DCC ทุ่ม 2.32 พันลบ. เทนเดอร์ฯ RCI สัดส่วน 93.84% ราคา 4 บ./หุ้น เล็งเพิกถอนจากตลท.
DCC ทุ่ม 2.32 พันลบ. เทนเดอร์ฯ RCI สัดส่วน 93.84% ราคา 4 บ./หุ้น เล็งเพิกถอนจากตลท.
DCC ทุ่ม 2.32 พันลบ. เทนเดอร์ฯ RCI สัดส่วน 93.84% ราคา 4 บ./หุ้น เล็งเพิกถอนจากตลท.
29 ส.ค. 2562

บริษัท ไดนาสตี้เซรามิค จำกัด (มหาชน) หรือ DCC แจ้งว่าที่ประชุมคณะกรรมการบริษัทเมื่อวานนี้ (28 ส.ค.) อนุมัติให้บริษัทเข้าซื้อกิจการของบริษัท โรแยล ซีรามิค อุตสาหกรรม จำกัด (มหาชน) หรือ RCI โดยการทำคำเสนอซื้อหลักทรัพย์ทั้งหมดของ RCI โดยสมัครใจ (Voluntary Tender Offer) จำนวน 578,829,365 หุ้น หรือคิดเป็น 93.84% ของหุ้นที่ออกและชำระแล้วทั้งหมดของ RCI ในราคาเสนอซื้อ 4 บาทต่อหุ้น คิดเป็นมูลค่า 2,315.32 ล้านบาท อย่างไรก็ตาม ราคาเสนอซื้อดังกล่าวอาจมีการเปลี่ยนแปลงหาก RCI มีประกาศจ่ายเงินปันผลก่อนวันเริ่มต้นการทำคำเสนอซื้อหลักทรัพย์
หากบริษัทได้หุ้น RCI จากการทำคำเสนอซื้อหลักทรัพย์ทั้งหมดของ RCI โดยสมัครใจในครั้งนี้เกินกว่า 90% ของจำนวนหุ้นทั้งหมดของ RCI บริษัทอาจดำเนินการเพิกถอนหลักทรัพย์ของ RCI ออกจากการเป็นหลักทรัพย์จดทะเบียนในตลาดหลักทรัพย์แห่งประเทศ (ตลท.)
การเข้าซื้อกิจการของ RCI ข้างต้น มีวัตถุประสงค์สำคัญเพื่อขจัดความขัดแย้งทางผลประโยชน์ เนื่องจากทั้งบริษัท และ RCI ประกอบธุรกิจผลิตและจำหน่ายกระเบื้องเซรามิคปูพื้น และกระเบื้องบุผนังชนิดต่าง ๆ ซึ่งปัจจุบัน RCI จำหน่ายผลิตภัณฑ์เซรามิคส่วนใหญ่ให้แก่ DCC อย่างไรก็ดี ทั้งบริษัท และ RCI มีกลุ่มผู้ถือหุ้นใหญ่และกรรมการร่วมกัน ซึ่งเป็นเหตุให้บริษัท และ RCI มีโครงสร้างผู้ถือหุ้นและโครงสร้างการจัดการบางส่วนซ้ำซ้อนกัน
ทั้งนี้ บริษัทกำหนดวันประชุมวิสามัญผู้ถือหุ้นครั้งที่ 1/2562 เพื่อพิจารณาเรื่องดังกล่าวในวันที่ 15 ตุลาคม 2562 โดยบริษัทจะยื่นประกาศเจตนาในการเข้าถือหลักทรัพย์เพื่อครอบงำกิจการ (แบบ 247-3) และ/หรือ คำเสนอซื้อหลักทรัพย์ (แบบ 247-4) ตามประกาศการเข้าถือหลักทรัพย์เพื่อครอบงำกิจการ โดยบริษัทคาดว่าจะยื่นแบบ 247-3 และ/หรือ แบบ 247-4 ภายในปี 2562
หากผู้ถือหุ้นทุกรายของ RCI ตอบรับคำเสนอซื้อหลักทรัพย์ทั้งหมดของ RCI จะทำให้บริษัทได้มาซึ่งหุ้นของ RCI จำนวน 578,829,365 หุ้น คิดเป็น 93.84% ของจำนวนหุ้นที่ออกและจำหน่ายแล้วทั้งหมดของ RCI ซึ่งเมื่อนับรวมกับสัดส่วนที่บริษัท ถือหุ้น RCI อยู่เดิมที่สัดส่วน 6.16% จะเป็นผลให้ RCI เป็นบริษัทย่อยของบริษัทในสัดส่วน 100%
สำหรับแหล่งเงินทุนที่บริษัทจะนำไปซื้อหุ้นสามัญของ RCI มาจากเงินกู้ยืมจากสถาบันการเงินและเงินทุนหมุนเวียนของบริษัท
 